  Майя Бывальцева Ижкарысь Удмуртской урамысь 261 номеро юртлэн подъездэн куашкамен сэрен быремъёслэн ваньмыз семьяоссы 1 миллион манетэн басьтӥзы. Со сярысь ивортэ Удмуртиысь тӧролэн но кивалтэтлэн пресс-службазы. Быремъёслэн семьяоссылы коньдон сётъяны кутскизы толон, 15-тӥ шуркынмонэ. Сизьым пӧлысь ньылез семьяос юрттэтэз пуксёнэ басьтӥзы, мукетъёсыз — туннэ. Шугадӟонэ шедемъёслы одӥг пол тыриськись 10 сюрс манетъем юрттэт сярысь верано ке, Удмуртиысь Мерлык, семья но демографи политикая министерстволэн ивортэмезъя, 15-тӥ шуркынмонэ 13 часлы коньдон басьтӥз 501 адями. 10–12 шуркынмонэ одӥг пол тыриськись юрттэтэз 5-тӥ но 6-тӥ подъездъёсын улӥсь 182 адями басьтӥз. Вордӥськонысен 10 сюрс манетъем юрттэтэз 1–4 подъездъёсын улӥсьёслы сётъяны кутскизы. Югдур сярысь иворъёсты лыдӟе «Ижкарын 9 этажъем коркалэн подъездэз куашказ» сюжетысь Тодэ вайытом, Удмуртской ульчаысь 261 номеро укмыс этажъем куать подъездъем коркалэн 5-тӥ подъездэз 9-тӥ шуркынмонэ куашказ. Озьы ик 4-тӥ но 6-тӥ подъездъёс изъянмемын. Нырысь-валысь чакланъёсъя, соос улыны уг ярало. Мукетъёсаз ваньбурлы изъянъёс шараямтэ. Шимучырын сизьым адями быриз, соос пӧлын кык нылпиос. Юртэз куашкатэмен янгыше уськытыса, ӝегатэмын 27 аресъем воргорон. Следстви ивортэмъя, со патераз чагыр эстӥськонэз юри лэзиз но ачиз кошкиз. Тегъёс: Шимучыръёс Ижкар Удмуртия коньдон пуштонъёс  